বিয়ের শপিং, নিমন্ত্রণপত্র ডিজাইন করা, বর বা কনের গ্রুমিং থেকে শুরু করে বিয়ের অনুষ্ঠানের নিখুঁত আয়োজন— সবটাই একজন ওয়েডিং প্ল্যানারের দায়িত্ব। বিদেশে এই পেশা খুবই পরিচিত হলেও এদেশের মানুষ মোটামুটিভাবে মিলেনিয়ামের আগে পর্যন্ত এই বিষয়ে খুব একটা খোঁজ রাখত না। ইদানীং ওয়েডিং প্ল্যানিং একটা পছন্দের কেরিয়ারও হয়ে উঠেছে। কিন্তু শুধু ওয়েডিং নয়, যে কোনও অনুষ্ঠানই সুন্দর করে আয়োজন করেন ইভেন্ট প্ল্যানাররা। শেষকৃত্যই বা বাদ যায় কেন? 
ঠিক সেরকমই একটি চরিত্রকে দেখা যাবে পরিচালক অর্ণব রিংগো বন্দ্যোপাধ্যায়ের পরবর্তী ছবি ‘সেনাপতি’-তে। সম্প্রতি শুরু হয়েছে এই ছবির শ্যুটিং। ছবির গল্প একটি আন্ডারওয়ার্ল্ড ব্যবসায়ী পরিবার ও তার সহযোগীদের কেন্দ্র করে। থ্রিলারধর্মী এই ছবির একটি প্রধান চরিত্রে অভিনয় করছেন রিংগো বন্দ্যোপাধ্যায়ের স্ত্রী, রূপসা গুহ বন্দ্যোপাধ্যায়।

পরিচালক রিংগো ও রূপসা বন্দ্যোপাধ্যায়। ছবি: সঞ্জয় পাত্র
শ্যুটিংয়ের ফাঁকে রূপসা জানালেন, ‘‘আমার চরিত্রটাকে ঠিক এক কথায় নেগেটিভ বা পজিটিভ বলা যাবে না। আসলে ওভাবে তো কাউকে এক কথায় নেগেটিভ বা পজিটিভ বলাও যায় না। আমার চরিত্রের নাম মীরা সুব্রে। আমি একজন ফিউনেরাল প্ল্যানার, যে তার স্বামীকে অসম্ভব ভালবাসে আর আমার স্বামী যাদের খুন করে, আমি খুব সুন্দর করে তাদের শেষকৃত্য বা ফিউনেরালটা প্ল্যানিং করি। খুবই ইন্টারেস্টিং একটা চরিত্র।’’    
আরও পড়ুন
দাহ থেকে পিণ্ডদান, কড়ি ফেললেই পরিষেবার প্যাকেজ
সব হিন্দু মৃতদেহই কি দাহ করা হয়?
রিংগো বন্দ্যোপাধ্যায়ের সঙ্গে এটি দ্বিতীয় ছবি রূপসার। এর আগে তিনি কাজ করেছেন রিংগো-র ‘মেসি’ ছবিতে। ‘মেসি’ রিলিজ হবে এবছর ডিসেম্বরে। ওই ছবিতে গানও গেয়েছেন রূপসা। তিনি জানালেন, ‘‘প্রথম ছবিতে কাজ করতে গিয়েই আমাদের প্রেম আর তার পরেই বিয়ে।’’ এই নতুন ছবিতে মূল চরিত্রে রয়েছেন পরমব্রত চট্টোপাধ্যায়, রিয়া সেন, রণদীপ বোস, গৌরব চট্টোপাধ্যায় এবং অরুণ বন্দ্যোপাধ্যায়।